
Parlamentul  României

Camera  Deputaților

Comisia pentru industrii și servicii






                 București, 25.04.2023
                   Nr.4c-3/75/2023
AVIZ
asupra proiectului de Lege privind aprobarea Ordonanţei de urgenţă a Guvernului nr.177/2022 pentru modificarea şi completarea Legii nr.46/2008 - Codul silvic, precum și privind stabilirea unor măsuri în domeniul silviculturii


În conformitate cu prevederile art.95 și ale art.117 alin.(3) din Regulamentul Camerei Deputaților, republicat, cu modificările și completările ulterioare, Comisia pentru industrii și servicii a fost sesizată pentru aviz, în procedură de urgență, care va fi transmis Comisiei pentru agricultură, silvicultură, industrie alimentară și servicii specifice și Comisiei pentru mediu și echilibru ecologic, care sunt sesizate în fond, cu proiectul de Lege privind aprobarea Ordonanţei de urgenţă a Guvernului nr.177/2022 pentru modificarea şi completarea Legii nr.46/2008 - Codul silvic, precum și privind stabilirea unor măsuri în domeniul silviculturii, transmis cu adresa nr. P.L.x. 70/2023 din 15 februarie 2023, înregistrat la comisie sub nr.4c-3/75/2023 din 15 februarie 2023.


Consiliul Legislativ, cu avizul nr.1385/13.12.2022, avizează favorabil proiectul de ordonanță de urgență cu observații și propuneri preluate de inițiator.


Consiliul Economic și Social, cu adresa nr.7956/13.12.2022, avizează favorabil proiectul de act normativ.



Senatul, în calitate de primă Cameră sesizată, a adoptat proiectul de lege în ședința din 13 februarie 2023.



Ordonanța de urgență supusă dezbaterii are ca obiect de reglementare modificarea şi completarea Legii nr.46/2008 – Codul silvic, republicată, cu modificările și completările ulterioare, precum și privind stabilirea unor măsuri în domeniul silviculturii. Potrivit expunerii de motive, măsurile legislative propuse vizează punerea în aplicare a Planului Național de Redresare și Reziliență, Componenta C2 – Păduri și Protecția Biodiversității, Țintele 25 și 26 Investiții 1. Campanie națională de împădurire și reîmpădurire, inclusiv păduri urbane, prin care România trebuie să împădurească și să reîmpădurească o suprafață de 56700 ha, până în anul 2026. De asemenea, vizează accesul în regim de urgență al operatorilor economici specializați, pentru remedierea unor defecțiuni prin operațiuni speciale la alte orizonturi de exploatare din cadrul capacităților existente și pentru repunerea în funcțiune a capacităților de existente și repunerea în funcțiune a capacităților de producție nefuncționale, în vederea suplimentării producției de petrol și gaze naturale.
Examinarea proiectului de lege a avut loc în ședința comisiei din 24 aprilie 2023.
În urma dezbaterilor și a opiniilor exprimate, membrii comisiei au hotărât, cu unanimitate de voturi, avizarea favorabilă a proiectului de Lege privind aprobarea Ordonanţei de urgenţă a Guvernului nr.177/2022 pentru modificarea şi completarea Legii nr.46/2008 - Codul silvic, precum și privind stabilirea unor măsuri în domeniul silviculturii în forma adoptată de Senat.


Prin obiectul de reglementare și conținutul său, proiectul de lege face parte din categoria legilor organice.



În conformitate cu prevederile art.75 din Constituția României, republicată, și ale art.92 alin.(9) pct.2 din Regulamentul Camerei Deputaților, republicat, cu modificările și completările ulterioare, Camera Deputaților este Cameră decizională.

VICEPREȘEDINTE,

Ilie Toma
Consilier parlamentar, Isabela-Patricia Robe

